Prezentarea conţinutului proiectului

Chartei europene privind autonomia regională

 

Proiectul Chartei europene a autonomiei regionale se referă la organizarea autonomă a regiunilor şi la stabilirea competenţelor acestora.

Potrivit proiectului, prin autonomie regională se înţelege dreptul şi capacitatea (posibilitatea) efectivă, acordate colectivităţilor teritoriale cu suprafaţa cea mai întinsă în cadrul fiecărui stat membru -dotate cu organe alese, situate între stat şi colectivităţile locale şi dispunând fie de prerogative de autoadministrare, fie de prerogative de ordin statal- de a prelua în sarcina lor, sub propria responsabilitate şi în interesul populaţiei locale, o parte importantă a problemelor de interes public, conform cu principiul subsidiarităţii.

Principiul autonomiei regionale trebuie să fie recunoscut prin Constituţie.

Autonomia regională este reglementată prin Constituţie sau prin statutul regiunii, lege specială ori dreptul internaţional.

Regiunile se bucură de competenţe proprii în probleme de interes local, competenţe ce pot fi limitate numai de Constituţie, lege sau dreptul internaţional.

În exercitarea competenţelor lor, regiunile, respectând legislaţia în vigoare, trebuie să afirme interesul cetăţenilor, inspirându-se din principiul subsidiarităţii şi ţinând cont de exigenţele recunoscute de solidaritatea naţională europeană.

Regiunile, în activitatea lor, întreţin relaţii cu colectivităţile locale, relaţii inter-regionale şi transfrontaliere şi participă la problemele de interes statal şi la cele de interes european şi internaţional.

În relaţiile cu colectivităţile locale, regiunile aplică principiul subsidiarităţii. Regiunile pot delega, în limitele legii, competenţele lor colectivităţilor locale.

În domeniile care ţin de competenţa lor, regiunile, cu respectarea dreptului intern şi a angajamentelor internaţionale ale statului, pot întreprinde acţiuni de cooperare inter-regională sau transfrontalieră. Regiunile ce aparţin unui spaţiu transfrontalier pot să-şi constituie organe comune de tip deliberativ şi/sau executiv. Constituirea acestor organe trebuie să se facă cu respectarea ordinii de drept naţionale şi a dreptului internaţional.

Relaţiile inter-regionale sau transfrontaliere ale regiunilor sunt guvernate, în măsura în care acestea sunt aplicabile, de acordurile internaţionale cu privire la domeniile în cauză.

Regiunile pot participa la procesul de decizie al statului, în măsura în care reglementările adoptate la nivelul statului privesc interesele regiunilor sau modifică întinderea autonomiei regionale.

Participarea regiunilor la problemele statului poate să se realizeze printr-o reprezentare adecvată a acestora în cadrul organelor legislative sau administrative; printr-o procedură de implicare sau consultare între organele statului şi cele ale regiunilor respective; printr-o consultare între organele statului şi o structură care să reprezinte regiunile.

Regiunile au dreptul să participe sau să fie reprezentate la lucrările organismelor sau instituţiilor europene. Regiunile au cel puţin dreptul - atunci când statul negociază încheierea unui tratat internaţional sau adoptarea oricărui alt act în cadrul unei organizaţii europene, care poate afecta direct competenţele lor sau interesele lor fundamentale - de a fi consultate de către guvernul lor naţional.

Guvernele naţionale pot asocia regiunile la procesul de negociere, incluzând reprezentanţi regionali în delegaţiile naţionale.

Regiunile au dreptul să creeze, fie individual, fie colectiv, împreună cu alte regiuni sau colectivităţi locale, birouri de legătură pe lângă alte regiuni sau colectivităţi locale sau pe lângă organizaţiile internaţionale - în special organizaţiile europene - active în domeniile competenţelor lor, menite să le promoveze interesele.

Regiunile sunt dotate cu o adunare reprezentativă aleasă prin sufragiu liber, secret, direct şi universal şi un organ executiv, care este responsabil în faţa adunării, în condiţiile şi după modalităţile prevăzute de dreptul intern al fiecărui stat.

Membrii adunării reprezentative sau ai organului executiv nu pot face obiectul măsurilor puterii centrale decât în cadrul unei proceduri judiciare.

Regiunile dispun de un patrimoniu propriu, de o administraţie, de organisme create de ele şi de un personal corespunzător. Regiunile pot stabili structurile interne din cadrul administraţiei şi din cadrul organismelor lor.

Sistemul de finanţare al regiunilor trebuie să le furnizeze o creştere previzibilă a veniturilor, care să le permită iniţierea unei politici proprii.

Resursele proprii sunt constituite din impozite, taxe sau redevenţe pe care regiunile trebuie să le stabilească în limitele stabilite de Constituţie sau lege. Regiunile trebuie să aibă posibilitatea să fixeze un sistem de taxe şi impozite regionale.

Modificarea teritoriului unei regiuni nu poate interveni decât dacă este prevăzută de lege şi cu acordul regiunii.

În cazul unui proces de redefinire a frontierelor regionale, acordul expres al fiecărei regiuni poate fi obţinut în urma consultării tuturor regiunilor respective.

Regiunile trebuie să dispună de posibilitatea introducerii unui recurs în faţa jurisdicţiilor competente, cu scopul de a asigura liberul exerciţiu al competenţelor lor şi respectarea principiilor autonomiei regionale consacrate în prezenta Chartă şi în dreptul intern.

Dacă există un conflict de interese, el trebuie soluţionat de o instanţă jurisdicţională, în funcţie de principiile constituţionale şi legale ale fiecărui stat.

Controlul actelor adoptate de regiuni se exercită în cazurile şi conform modalităţilor prevăzute de Constituţie şi legi.

Controlul exercitat urmăreşte respectarea legalităţii şi oportunitatea actelor şi se exercită a posteriori.

Regiunile beneficiază de dreptul de adoptare şi de completare a statutului propriu, cu respectarea Constituţiei şi a legilor.

 

 Observaţii generale

1. Împărţirea statului unitar în unităţi administrativ-teritoriale se face ţinând seama de factori de ordin istoric, geografic, economic, care diferă de la o ţară la alta. Regionalizarea şi acordarea statutului de regionalism nu se pot face decât dacă preexistă factori determinanţi, cum este cazul Marii Britanii, Italiei, Spaniei, ş.a.

2. Semnarea Chartei presupune în prealabil modificarea Constituţiei României prin introducerea unui text care să prevadă în mod expres principiul autonomiei regionale.

3. Acordarea colectivităţilor locale, prin statutul de autonomie regională, a unor prerogative de ordin statal (a se vedea art.3.1 din Chartă) înseamnă dreptul acestora de a-şi constitui organisme legislative cu caracter local (cazul Siciliei) şi organisme executive cu competenţă locală, ale căror prerogative ar depăşi atribuţiile conferite în prezent prefecţilor, primarilor şi consiliilor locale.

4. Prerogativele regiunilor transfrontaliere ar trebui rezervate relaţiilor culturale, contactelor informale între autorităţi, cetăţeni. Acest tip de regiuni nu pot deţine organisme comune cu caracter deliberativ şi executiv.

5. Ratificarea Chartei presupune schimbarea întregului cadru juridic al administraţiei publice locale, inclusiv a reglementărilor cu caracter electoral, fiscal, etc.

